  Туспуктэм: Татьяна Пунгина Наталия Сильвестрова 19-тӥ куарусёнэ, Пыӵал лэсьтӥсьлэн нуналаз, Ижкарын Вормон скверысь Ялан ӝуась тыл, конструкторлэн Михаил Калашниковлэн но Совето Сюзысь маршаллэн Дмитрий Устиновлэн бюстъёссы, «Уж данлыкъя кар» стела доры сяськаос понӥзы. Ожтӥрлык лэсьтонэз азинтонын тыршемъёсты одӥг минут ӵоже чус сылыса буре вайизы. Удмуртиысь кивалтэтлэн тӧроез Ярослав Семёнов ожутиськонъя промышленностьын ужасьёсты ӧнерлыко праздникенызы ӟечкылаз. « Оборонной предприятиосын ужасьёслэн вань кужымзэс сётыса тыршемзылы луыса Удмуртия Россилэн ожутиськонъя кебитэз ним нуллэ. 95 процентсэ ыбылӥськон тӥрлыкез асьме ижкар ӧнерчиосмы лэсьто. Асьме зенитно-ракетной огъетъёсмы Россилэсь инбамзэ утё. Али пилоттэк лобась аппаратъёсмы нимысьтыз ужрад ортчон интыын ожмаськисьёслы бадӟым юрттэт сёто » Ярослав Семёнов, Удмуртиысь кивалтэтлэн тӧроез Удмуртиын улӥсьёсты праздникен ӟечкылаз Кун Кенешлэн тӧроез Владимир Невоструев.  « Та праздник кунысь оборонно-промышленной огъетын вань ужасьёсты, ожтӥрлык кылдтӥсьёсты, пыӵал лэсьтон ужез азинтон историен но йылолъёсты эскеронэн вырись ӧнечиосты огазея. <…> Ижкар вал но али но луэ сыӵе инты, кытын инженер сямен малпаськон азинскемын, кытын туж азинлыко, умоезлы оскись адямиос уло. Сюлмысьтым ӟечкыласько предприятиосын али ужасьёсты, азьвыл ужам ветеранъёсты. Чылкыт инбам, шудбур но ваньзэ-ваньзэ умойзэ! » Владимир Невоструев, Удмуртиысь Кун Кенешлэн тӧроез Ужрадэ Удмуртилэн дано кунмуртэз, пистолетъёс кылдытӥсь Владимир Ярыгин но пыриськиз.  « Асьме кармылэн, асьме кунмылэн тодметэз (брендэз) Калашниковлэн автоматэз луэ. <…> Со сяна, карысь заводамы пистолетъёс но потто. Карын Механической заводын гинэ тросэн пистолетъёс лэсьто - Макаровлэсь пистолетсэ, Марголинлэсь пистолетсэ но мукетъёссэ. Соин ик Ижкарлэн тодметэныз пистолет поттонэз но ниманы луэ » Владимир Ярыгин, пистолетъёс кылдытӥсь Ожтӥрлык лэсьтон улосвылын кык даур талэсь азьло кутскиз. Со дырысен Удмуртиын поттэм пыӵалъёсты Россилэн армияз куто. Туннэ элькунын 70 сюрслэсь трос адями ожутиськонъя 12 бадӟым но 60-лэсь трос пичи но шоро-куспо предприятиосын ужало. Удмуртиын улӥсьёс 1812 арын Атыкай ож, Нырысетӥ дунневыл ож но Быдӟым Атыкай ож дыръя асьсэды жалятэк ужазы. Калыклэсь подвигзэ пусйыса, 2020-тӥ арын Ижкарлы «Уж данлыкъя кар» ним сётӥзы, 2022-тӥ арын солы сӥзем стелаез усьтӥзы. Нош 2023-тӥ арын дано нимез Вотка но нуллыны кутскиз. Тодэ вайытом, Пыӵал лэсьтӥсьлэн нуналаз Ижкарын Промышленной форум, РЯБИНАfest но мукет ужраъёс ортчозы. Тегъёс: праздникъёс Пыӵаллэсьтӥсьлэннуналэз ожтӥрлык Ижкар Удмуртия  